钦定古今图书集成/理学汇编/学行典/第093卷 > 朱子全书二 > 《答沈晦叔》
## 钦定古今图书集成/理学汇编/学行典/第093卷 > 朱子全书二 > 《答沈晦叔》

须先虚心熟读本文，未可遽杂他说。俟看得本意分
明，却取诸先生说之通者，错综于其闲，方为尽善。若
合下便杂诸说混看，则下梢只得周旋人情，不成理
会道理矣。近日说《经》，多有此弊。盖已是看得本旨不
曾分明，又著一“尊畏前辈、不敢违异”之心，便觉左右
顾瞻动皆窒碍，只得曲意周旋，更不复敢著实理会
义理是非，文意当否矣。夫尊畏前辈，谦逊长厚，岂非
美事？然此处才有偏重，便成病痛，学者不可不知也。